**Tampere-talon katolle rakennettiin aurinkovoimala**  
  
**Tampere-talo hyödyntää nyt aurinkosähköä ensimmäisten eurooppalaisten kulttuuri- ja kongressitalojen joukossa. Tampere-talon laajennusosan katolle rakennettiin kesä-heinäkuussa 48,76 KWP:n aurinkoenergiavoimala. Aurinkosähkön hyödyntäminen on luonteva lisäys ympäristövastuullisuudestaan tunnetun Tampere-talon kestävän kehityksen ratkaisuihin.**   
  
Tampere-talon katolle asennettiin yhteensä 184 aurinkopaneelia. Kaikki paneelit sijoitettiin viime vuonna käyttöön otetun laajennusosan katolle, jonka pinta-ala on 1180 m². Heinä-elokuun vaihteessa käyttöön otettava aurinkovoimala tuottaa arviolta 40 000 kWh – 42 000 kWh vuodessa [[1]](https://fi.wikipedia.org/wiki/Suomi#cite_note-7) [[2]](https://fi.wikipedia.org/wiki/Suomi#cite_note-7). Vertailun vuoksi tällä energiamäärällä yksi 9W led-lamppu palaisi 1218 vuoden ajan ja kannettavaan tietokoneeseen riittäisi virtaa 3652 vuodeksi. [[3]](https://fi.wikipedia.org/wiki/Suomi#cite_note-7)  
  
”Tampere-talo on sitoutunut toimimaan vastuullisena edelläkävijänä ympäristöasioissa. Aurinkovoimalan rakentaminen on tärkeä askel tällä jatkumolla – haluamme tehdä tulevaisuudesta vihreämpää ja liiketoiminnasta kestävämpää”, kertoo Tampere-talon toimitusjohtaja Paulina Ahokas. Tampere-talo onkin lähes puolittanut lämmitysenergian kulutuksensa alkuvuosistaan, vaikka talon lämmitettävät kokonaiskuutiot ovat vuosien aikana lisääntyneet.  
  
Tampere-talon voimalaprojekti käynnistyi talon laajennusosan aurinkoenergiaselvityksellä jo vuonna 2013, ja voimalan suunnittelu aloitettiin GreenEnergy Finland Oy:n kanssa loppuvuonna 2016. Aurinkovoimalan laskennallinen takaisinmaksuaika on 12 vuotta. Paneelit otetaan käyttöön heinä-elokuun vaihteessa juuri ennen Tampere-talon uudistushankkeen huipentavaa Suurta avajaisjuhlakonserttia 9.8.2017.   
  
**Joutsenmerkitty ympäristövastuullisuuden edelläkävijä**  
  
Ympäristövastuullisuus on yksi Tampere-talon tärkeimmistä arvoista, ja yrityksellä on pitkät perinteet energiaa säästävässä toiminnassa ja ekologisessa ajattelussa. Talo on muun muassa siirtynyt asteittain LED-valotekniikkaan, vähentänyt paperinkulutusta kymmenykseen vuodesta 1992 ja perehdyttää aktiivisesti henkilöstöään ympäristöhuollon koulutustilaisuuksissa. Sähköenergiansa talo hankkii paikallisesti tuotettuna Tampereen omasta koskesta.  
  
Tampere-talolle myönnettiin vuonna 2014 Joutsenmerkki ensimmäisenä pohjoismaisena kongressitalona. ”Joutsenmerkki vaikuttaa kaikkeen toimintaamme ja näkyy niin energia-, jäte-, vesi- kuin hankinta-asioissakin. Meille on tärkeää lähteä liikkeelle jo asenteista ja ajattelutavan muutoksesta”, toteaa Tampere-talon kiinteistöpäällikkö Marko Koivisto. Tampere-talon ravintolat tähtäävät puolestaan ekologisuuteen painottamalla luomuruoan korkeaa käyttöastetta ja puhtaita pohjoismaalaisia makuja. Ravintolat tarjoavat asiakkailleen myös todellista lähiruokaa suoraan Tampere-talon katolla sijaitsevasta kasvihuoneesta ja kasvatuslaatikoista.  
  
  
  
Lisätietoa:  
Kiinteistöpäällikkö Marko Koivisto, puh. 03 243 4238  
Viestintäpäällikkö Jaani Haapasalo, puh. 03 243 4010  
  
Liitteet:  
Kuvia Tampere-talon aurinkovoimalasta  
  
Lähteet:  
[[1]](https://fi.wikipedia.org/wiki/Suomi#cite_note-7) <http://aurinkovirta.fi/kysymyksia/>   
[[2]](%5b2%5d) <http://ilmastoinfo.fi/aurinkosahkoakotiin/usein-kysyttya/>   
[[3]](%5b3%5d) <https://www.vattenfall.fi/energianeuvonta/sahkonkulutus/sahkolaitteiden-energiankulutus/>